नेपाली सेनाले संविधान प्रदत्त बहुआयामिक भूमिका निर्वाह गर्दै आइरहेको छ : प्रधानसेनापति
प्रधानसेनापति प्रभुराम शर्माले नेपाली सेनाले संविधानप्रदत्त जिम्मेवारी निर्वाह गर्ने क्रममा देश तथा विदेशमा बहुआयामिक भूमिका निर्वाह गर्दै आइरहेको बताएका छन् ।
काठमाडौँ — प्रधानसेनापति प्रभुराम शर्माले नेपाली सेनाले संविधानप्रदत्त जिम्मेवारी निर्वाह गर्ने क्रममा देश तथा विदेशमा बहुआयामिक भूमिका निर्वाह गर्दै आइरहेको बताएका छन् । सैनिक कमान्ड तथा स्टाफ कलेजमा वैशाख ४ मा सुरु भएको कमाण्ड तथा स्टाफ तालिमको दीक्षान्त समारोहमा सम्बोधन गर्दै प्रधानसेनापति शर्माले करिब एक वर्ष अवधिको तालिम सफलतापूर्वक सम्पन्न गरेका शिक्षार्थी अधिकृतहरूले सैनिक गतिविधि राष्ट्रिय सुरक्षाको महत्वपूर्ण हिस्सा भएको उल्लेख गरे । उनले उक्त तथ्यलाई मनन गर्दै समसामयिक घटनाक्रम तथा प्रविधिहरूबारे जानकार रहनु पर्ने तथा आफ्नो राष्ट्र र संस्थाको हित अनुकूल अनिश्चित समयमा समेत प्रभावकारी योजनाहरूको तर्जुमा तथा कार्यान्वयन गर्न सक्नुपर्ने बताए ।नेपाली सेनाका ५३ जना, नेपाल प्रहरी, सशस्त्र प्रहरी बल, राष्ट्रिय अनुसन्धान विभागका १/१ जना तथा नाइजेरिया, केन्या, मालदिभ्स, भारत, पाकिस्तान र दक्षिण कोरियाका १/१ जना सहित जम्मा ६२ जना शिक्षार्थी अधिकृतहरूले उक्त तालिम सम्पन्न गरी मंगलबार दीक्षित भएका हुन् ।